<classify> MVUA zinazoendelea kunyesha mkoani Tanga zimeendelea kuleta maafa zaidi wilayani Korogwe baada ya watu wawili kufariki dunia kwa kusombwa na maji katika Kijiji cha Kerenge wilayani humo na miili mingine minne imepatikana Handeni katika Kijiji cha Wandawa Kata ya Kwenjugo na Kwamkono.Idadi hiyo ya watu sita inafikisha idadi ya vifo vilivyotokana na mafuriko ya mvua hizo wilayani Handeni na Korogwe kufikia 27 baada ya juzi gari Toyota aina ya Noah yenye namba za usajili T890 CCX kutumbukia kwenye korongo katika eneo la Sindeni wilayani Handeni baada ya daraja kukatika na kuua watu 10.Vifo vingine vya watu 11 vilitokea wilayani Korogwe wiki mbili zilizopita ambako watu sita waliangukiwa na nyumba na wengine watano kusombwa na maji.Kwa mujibu wa shuhuda wa tukio hilo, Ally Waziri ambaye ni Katibu Mwenezi wa Chama Cha Mapinduzi CCM wilayani Korogwe, watu hao wawili wamefariki dunia baada ya kusombwa na maji kutokana na bwawa kubwa la maji katika kijiji hicho linaloitwa Bwawa la Mayuyu kujaa maji na kupasuka hivyo maji kutapakaa kijijini hapo.Watu hao wamesombwa na maji na kupoteza maisha kutokana na kusombwa na maji yaliyosababishwa na bwawa kukatika hivyo kuwa na kasi kubwa na kusomba watu wawili ambao wamepoteza maisha, alisema Waziri. Wilayani Handeni miili ya watu wawili ilipatikana jana jioni na miili mingine miwili imepatikana Wandawa katika Kata ya Kwenjugo na Kwamkono.Kati ya miili hiyo, ni ya watoto wawili na watu wazima wawili. Athari nyingine iliyosababishwa na mvua hizo ni kusombwa kwa kipande cha reli cha njia ya reli Mnyuzi Korogwe chenye urefu wa mita 40 katika Kijiji cha Mnyuzi. Kipande hicho cha reli kilisombwa kutokana na mto Pangani kufurika na maji kujaa hivyo kushindwa kupita kwenye daraja na kusomba reli hiyo. Vile vile maji ya mto huo katika Mji Mdogo wa Hale maji yalifurika kiasi cha kusambaa kwenye nyumba na kuleta taharuki kutokana na kusomba nyoka wengi hali ambayo kwa mujibu wa wakazi wake, haijawahi kutokea.Katika hatua nyingine, uongozi wa Mkoa wa Tanga umesema katika kuhakikisha eneo la daraja lililokatika katika barabara ya Korogwe Handeni linajengwa ili kuruhusu magari yapite, utaleta wanajeshi ili kujenga.Mkuu wa Wilaya ya Handeni, Godwin Gondwe alipopigiwa simu na gazeti hili kuhusu kupatiwa ufumbuzi eneo la daraja la Sindeni ambalo limekatika, mawasiliano hayakuwa mazuri alijibu kuwa yupo eneo ambalo lina shida ya mtandao. Mkuu wa Mkoa wa Tanga, Martine Shigella alipopigiwa simu iliita bila ya kupokelewa. Akizungumza na gazeti hili, Katibu wa CCM Wilaya ya Handeni, Athumani Malunda alisema taarifa walizokuwa nazo ni kuwa Mkuu wa Mkoa wa Tanga ameamua kuleta wanajeshi ili kuharakisha ujenzi wa daraja hilo.  <topic>: KITAIFA 